Soeker - Protea Boekhuis
Pieter Cilliers se opspraakwekkende outobiografie ’n Kas is vir klere is uit alle oorde geloof as ’n baanbrekerswerk. Dit het die debat oor homoseksualiteit in die Afrikaanse kerke aan die gang gesit en vir baie mense die deur oopgemaak na ’n eerliker bestaan.
Die verskyning van ’n Kas is vir klere het uiteenlopende kommentaar uitgelok. Na aanleiding van die talle briewe wat hy oor die jare ontvang het, het Cilliers weer begin skryf. Soeker is aanvanklik as ’n bygewerkte heruitgawe van die oorspronklike boek beplan, maar het uiteindelik ’n heeltemal ander boek geword. Saam met die eerste boek kry die leser nou ook ’n dokumentering van verwikkelinge rakende gays – en ander gemarginaliseerdes – wat wentel om kwessies wat in die briewe geopper word: Het Suid-Afrika se inklusiewe Grondwet byvoorbeeld in die breë samelewing beslag gekry? En waar staan die Afrikaanse kerke vandag teenoor homoseksuele?
Cilliers – soos vele ander mense – is soekend, nie net na aanvaarding op grond van sy andersheid nie. Hy vra vrae oor tradisionele opvattings oor Christenskap en soek ook na antwoorde rakende spiritualiteit, geloof en godsdiens.
Pieter Cilliers was ses jaar lank predikant in die Hervormde Kerk voordat hy hom as een van Suid-Afrika se voorste TV-regisseurs en –vervaardigers gevestig het. Hy het verskeie toekennings vir sy werk ontvang. Die afgelope 11 jaar is hy bekend as vervaardiger van die kykNet-program Kwêla.